
CONCEPT FOR A MOBILE SOLAR POWER SUPPLY STATION FOR DEFENSE AND NATIONAL SECURITY PURPOSES

Резюме: Необходимостта от разработване на устойчиви автономни енергийни системи, предоставящи надеждно електрозахранване налага използването на възобновяемите енергийни източници в областта на отбраната и националната сигурност.
Настоящият доклад представя концепция за автономна мобилна соларна електрозахранваща станция, предназначена за нуждите на отбраната и националната сигурност, чрез интегриране на фотоволтаичен модул, система за съхранение на електрическа енергия и интелигентен енергиен мениджмънт в единна мобилна платформа.

Ключови думи: слънчева енергия, фотоволтаични системи, системи за съхранение на енергия, енергийна автономност; мобилно електрозахранване

Abstract: The need to develop sustainable autonomous energy systems capable of providing a reliable power supply necessitates the use of renewable energy sources in the field of defense and national security.
This report presents a concept for an Autonomous Mobile Solar Power Supply Station, designed to meet the requirements of defense and national security through the integration of a photovoltaic module, an electrical energy storage system, and intelligent energy management within a unified mobile platform.

Въведение.
През последните години използването на слънчевата енергия се утвърди като един от най-бързо развиващите се възобновяеми енергийни източници, като същата намира приложение освен в централизираното производство на електроенергия, така и в автономни и децентрализирани системи. Неоспорим е и факта, че в световната среда за сигурност са налице динамични промени, свързани както с класически военни и политически рискове, така и с нови фактори – климатични предизвикателства, енергийна трансформация и технологични зависимости. Енергията традиционно е ключов стратегически ресурс и инструмент за геополитическо влияние. Днес обаче, ролята на възобновяемите източници, и в частност слънчевата енергия, все по-отчетливо променя начина, по който държавите гарантират своята енергийна сигурност.
Основен момент при разработването на концепцията за автономна мобилна соларна електрозахранваща станция АМСЕС е инициативата за Интелигентна енергия (Smart Energy) на НАТО [4], насочена към подобряване на енергийната ефективност на военните операции и повишаване на оперативната автономност чрез иновативни технологии. Дейностите посочени в документа се фокусират върху намаляване на потреблението на изкопаеми горива в инфраструктурата на развърнати на местността сили, което води до по-голяма автономност, по-малка логистична тежест и по-малък екологичен отпечатък.
Основните аспекти на инициативата включват:
· Енергийна ефективност: Внедряване на съвременни технологии за по-малко потребление на енергия в полеви условия, като интелигентни мрежи за управление на енергията;
· Възобновяеми източници: Използване на слънчеви панели, вятърни турбини и хибридни системи за електрозахранване;
· Съхранение на енергия: Разработване на преносими и презареждаеми батерии монтирани в контейнер, които позволяват съхранение на енергия;
· Намаляване на логистичните рискове: Чрез използването на възобновяеми източници и генерирането на електроенергия на място следва да се намали зависимостта от доставка на гориво.
В условията на бързо развиващата се глобална енергийна трансформация, възобновяемите източници, и по-специално слънчевата енергия, могат да осигуряват въоръжените сили с електроенергия. Въвеждането на фотоволтаичните технологии в отбраната е продиктувано както от необходимостта за енергийна независимост и устойчивост, така и от изискванията за намаляване на логистичните рискове и уязвимости.

1. Приложение на автономните енергийни системи в отбраната и националната сигурност.
Приложението на слънчевата енергия в сигурността и отбраната става все по-релевантно, поради нарастващата необходимост от устойчиви, мобилни и независими от традиционните технологии решения.
В тази връзка системите базирани на производство на енергия от възобновяеми източници придобиват все по-голямо значение за осигуряване на енергийна устойчивост. В публикации на НАТО енергийната сигурност се определя като важен елемент на устойчивостта и се подчертава необходимостта от надеждно и ефективно енергоснабдяване на въоръжените сили. Сред перспективните решения се посочват създаването на автономни и надеждни енергийни системи, включително специализирани микромрежи с хибридно производство на електрическа енергия [4].
Допълнително е обърнато внимание на възможността автономните енергийни системи да бъдат изградени като мобилни комплекси. Това позволява тяхното транспортиране и бързо развръщане в райони без съществуваща електроенергийна инфраструктура. 
Следователно интегрирането на съществуващите технологии (фотоволтаични панели, системи за съхранение на електрическа енергия и системи за енергиен мениджмънт) използвани за производството и съхранението на електроенергия от слънчевата радиация в единна мобилна платформа представлява перспективен подход за изграждането на автономни източници за електрозахранване. 
В този контекст концепцията за автономна мобилна соларна електрозахранваща станция би допринесла за повишаване на енергийната независимост, надеждността и устойчивостта при изпълнение на задачи в областта на отбраната и националната сигурност.
Очакваните ползи от изпълнението и реализацията на концепцията за АМСЕС в сферата на сигурността и отбраната могат са в следните направления: 
- Осигуряване на захранване на пунктове за управление (ПУ) и комуникационни и информационни възли (КИВ) при провеждане на операции в изолирани райони;
- Временна електрификация при бедствия и аварии или спасителни действия;
- Осигуряване на енергия в райони без изградена електроразпределителна мрежа.
Предимствата на АМСЕС спрямо конвенционалните източници на енергия (електропреносна мрежа, генератори и др.) се изразяват в:
- Автономност и независимост от централизирани електроразпределителни мрежи
- Висока мобилност и бързо разполагане и развръщане;
- Приложение в трите мисии на въоръжените сили на Република България в различни условия;
- Възобновяем и екологично чист източник на енергия.
2. Техническа архитектура на автономна мобилна соларна електрозахранваща станция
За да бъдат удовлетворени изискванията за мобилност, системата следва да бъде изградена на модулен принцип, като всеки модул може да бъде технически поместен в контейнер. Това решение е по-подходящо от вариант „всичко в един контейнер“, защото позволява ясно функционално разделяне, разнесено разполагане, по-лесна поддръжка и по-добра ремонтопригодност. Контейнерният формат улеснява транспортирането чрез използване на различни видове транспорт (колесен, железопътен, въздушен), като масата и начина на закрепване могат да са съобразени с утвърден стандарт или с конкретно транспортно средство. 
При използването на подобна модулна конструкция за нуждите на отбраната могат да бъдат посочени редица експлоатационни предимства. Отделните модули могат да бъдат разполагани на подходящо разстояние от пунктовете и съоръженията, които ще захранват, както и да се разгръщат според особеностите на терена. Модулната архитектура позволява също отделните контейнери да бъдат позиционирани и маскирани независимо един от друг. 
За реализация може да се използва 10-футов контейнер с външни размери приблизително 2.99 m × 2.44 m × 2.59 m и полезен товар около 8 960 kg, като този формат е достатъчно компактен за транспорт и достатъчно здрав за полево приложение.
Архитектурата на системата (фигура 1) включва фотоволтаично поле, централен енергиен модул, система за управление и мониторинг и генераторен модул.

Фигура 1. Блокова схема на АМСЕС
Фотоволтаичното поле на АМСЕС може да бъде реализирано чрез соларни панели, монтирани върху разгъваема конструкция, интегрирана в контейнер. По този начин контейнерът ще изпълнява не само транспортна и защитна функция, но и ще представлява самостоятелен и бързо развръщащ се енергиен модул.
[bookmark: _GoBack]Броят на фотоволтаичните контейнери изграждащи фотоволтаичното поле следва да се определя в зависимост от необходимата инсталирана мощност на станцията и енергийните потребности на потребителите. На база техническите характеристики на фотоволтаичните панели, предлагани на пазара, е целесъобразно изграждането на стандартизирани фотоволтаични модули с инсталирана пикова мощност около 15 kWp. Разделянето на фотоволтаичното поле на отделни модула повишава общата надеждност и устойчивост на електрозахранването, тъй като при възникване на техническа неизправност или повреда в един от фотоволтаичните модули останалата част от системата може да продължи да функционира с намалена мощност. 
Конструкцията върху която ще се монтират соларните панели трябва да позволява бързо развръщане и събиране на системата, с минимална необходимост от използване на специализирана техника.
Централният енергиен модул представлява основен функционален елемент на АМСЕС, в който се осъществяват преобразуването, съхранението, разпределението, управлението и защитата на електрическата енергия. Модулът поема генерираната от фотоволтаичното поле електрическа енергия, управлява енергийния обмен със системата за съхранение и осигурява захранването на потребителите. При разработването на модула  следва да се предвидят функции позволяващи взаимодействие с външни източници на електрозахранване, като електроразпределителна мрежа и резервния електрогенератор.
Централният енергиен модул следва да включва: трифазен инвертор или система за преобразуване на мощност (Power Conversion System, PCS), система за съхранение на енергията, реализирана от батерии (Battery Energy Storage System, BESS), система за управление на батерията (Battery Management System, BMS), система за управление на енергията (Energy Management System, EMS), автоматичен превключвател на източници (Automatic Transfer Switch, ATS), устройства за защита от пренапрежение, измервателни уреди, комуникационно оборудване и система за пожарна защита.
Препоръчителната батерийна технология е литиево-железен фосфат (Lithium Iron Phosphate, LFP). Тя е предпочитана за енергийни системи поради по-добрата термична стабилност, високия цикличен ресурс и по-добрия профил за безопасност спрямо други литиево-йонни съединения. Системата за управление на енергията (EMS) определя кога слънчевата енергия отива директно към товарите, кога се зарежда батерията, кога се подава команда за старт на генератора и кога товарът трябва да бъде ограничен или прехвърлен. 
За наблюдение и контрол на работните параметри е целесъобразно използването на система за управление и мониторинг (Supervisory Control and Data Acquisition – SCADA). Тя позволява визуализация на текущото състояние на АМСЕС, регистриране и архивиране на измервания и събития, проследяване на енергийните потоци, диагностика на отделните компоненти и своевременно установяване на възникнали неизправности.
Генераторният модул е задължителен за АМСЕС и осигурява аварийно електрозахранване. Слънчевата енергия няма да е налична във всеки момент, а батерията осигурява ограничено време на автономност. Затова в АМСЕС необходимо да се включи отделен генераторен контейнер, съдържащ дизелов генератор с мощност приблизително 40–50 kVA, резервоар, шумозаглушаване, охлаждане и контролер за автоматичен старт.
Самият дизелов генератор ще изпълнява следните три функции:
· резервиране при продължителна облачност или нощна работа;
· покриване на върхови товари и стартиращи токове, които не е разумно да се поемат изцяло от батерията;
· едновременно захранване на потребителите и дозареждане на батерията, което е критично в операции с денонощен режим 24/7.
Генераторът се включва към централния енергиен модул чрез ATS (Automatic Transfer Switch – автоматичен превключвател на източници) и се управлява от EMS. Тоест той не е „отделно стоящ агрегат без връзка“, а напълно интегрирана част от енергийната логика на системата.
Заключение.
В близко бъдеще соларната енергия може да представлява стратегически ресурс за военните структури, който може да намали зависимостта от традиционни горива, да повиши оперативната устойчивост и да предостави нови възможности за гъвкаво и екологично обезпечаване на операции от военен и невоенен характер. Въпреки съществуващите предизвикателства, нейното значение за отбраната ще нараства, особено в контекста на настоящите конфликти, последствията от тях и глобални енергийни промени.
Предложената концепция за автономна мобилна соларна електрозахранваща станция (АМСЕС) представлява перспективно решение за осигуряване на надеждно и независимо електрозахранване за нуждите на отбраната и националната сигурност. Модулната архитектура, базирана на фотоволтаични модули, система за съхранение на електрическа енергия и централен енергиен модул, позволява адаптиране на мощността и капацитета на станцията спрямо конкретните потребности и условията на експлоатация.
Чрез реализацията концепцията могат да се постигнат приоритетни цели на националната сигурност, включително устойчивост на критичната инфраструктура, чрез осигуряване ефективно независимо електрозахранване в района на операция, провеждана както самостоятелно от въоръжените сили, така и съвместно с други институции от държавната власт. Независимо дали при водене на бойни действия, оказване на хуманитарна помощ или действия по търсене и спасяване, притежаването на автономна и мобилна енергийна система би било решаващ фактор за успеха на мисията.

